MINT ออก “หุ้นกู้ชั่วนิรันดร์” ขายรายย่อย 7-9 ก.พ.66
MINT ออก "หุ้นกู้ชั่วนิรันดร์" จ่อขายผู้ลงทุนทั่วไป 7-9 ก.พ.66 เล็งนำเงินใช้คืนหนี้จากการไถ่ถอนหุ้นกู้สกุลเงินเหรียญสหรัฐอเมริกาประเภทไม่ด้อยสิทธิและมีประกัน
MINT ออก "หุ้นกู้ชั่วนิรันดร์" จ่อขายผู้ลงทุนทั่วไป 7-9 ก.พ.66 เล็งนำเงินใช้คืนหนี้จากการไถ่ถอนหุ้นกู้สกุลเงินเหรียญสหรัฐอเมริกาประเภทไม่ด้อยสิทธิและมีประกัน
19 ธ.ค. 2565

บริษัท ไมเนอร์ อินเตอร์เนชั่นแนล จำกัด (มหาชน) หรือ MINT เสนอขายหุ้นกู้ด้อยสิทธิที่มีลักษณะคล้ายทุน ชำระคืนเงินต้นเพียงครั้งเดียวเมื่อเลิกบริษัท หรือเมื่อผู้ออกหุ้นกู้ใช้สิทธิไถ่ถอนหุ้นกู้ หรือ Perpetual Bond ครั้งที่ 1/2566 เพื่อเสนอขายให้แก่ประชาชนทั่วไป (ผู้ลงทุนทั่วไป และ/หรือ ผู้ลงทุนสถาบัน) คาดว่าจะเปิดจองซื้อระหว่างวันที่ 7-9 กุมภาพันธ์ 2566
โดยหุ้นกู้ด้อยสิทธิดังกล่าวจะมีอัตราดอกเบี้ยสำหรับปีที่ 1 ถึงปีที่ 5  ซึ่งยังไม่ได้กำหนดในขณะนี้
อัตราดอกเบี้ยสำหรับปีที่ 6 ถึงปีที่ 25 เท่ากับผลรวมของ (ก) อัตราผลตอบแทนพันธบัตรรัฐบาลอายุ 5 ปี (ข) Initial Credit Spread และ (ค) อัตราร้อยละ 0.25 ต่อปี
อัตราดอกเบี้ยสำหรับปีที่ 26 ถึงปีที่ 50 เท่ากับผลรวมของ (ก) อัตราผลตอบแทนพันธบัตรรัฐบาลอายุ 5 ปี (ข) Initial Credit Spread และ (ค) อัตราร้อยละ1.00 ต่อปี
อัตราดอกเบี้ยตั้งแต่ปีที่ 51 เป็นต้นไป เท่ากับผลรวมของ (ก) อัตราผลตอบแทนพันธบัตรรัฐบาลอายุ 5 ปี (ข) Initial Credit Spread และ (ค) อัตราร้อยละ 2.00 ต่อปี
ทั้งนี้อัตราดอกเบี้ยจะปรับทุกๆ 5 ปี โดยอ้างอิงจากอัตราผลตอบแทนพันธบัตรรัฐบาลอายุ 5 ปี ณ สิ้นสุดวันทำการของสองวันท การก่อนวันเริ่มต้นของงวดการปรับอัตราดอกเบี้ยที่เกี่ยวข้อง โดยที่ Initial Credit Spread ซึ่งยังไม่ได้กำหนด ชำระดอกเบี้ยทุก 6 เดือน
สำหรับผู้จัดการการจัดจำหน่ายหุ้นกู้ ได้แก่ ธนาคารกรุงเทพ ธนาคารกรุงไทย ธนาคารกรุงศรีอยุธยา ธนาคารกสิกรไทย ธนาคารไทยพาณิชย์ ธนาคารซีไอเอ็มบี ไทย บล.เกียรตินาคิน บล.ธนชาต บล.เมย์แบงก์(ประเทศไทย) บล.หยวนต้า (ประเทศไทย) และ บล.เอเซีย พลัส
ส่วนอันดับความน่าเชื่อถือของหุ้นกู้ “BBB+” แนวโน้มอันดับเดรดิต “Stable” โดยบริษัท ทริสเรทติ้ง จำกัด เมื่อวันที่ 2 ธันวาคม 2565
ทั้งนี้บริษัทจะนำเงินไปชำระคืนหนี้จากการไถ่ถอนหุ้นกู้สกุลเงินเหรียญสหรัฐอเมริกาประเภทไม่ด้อยสิทธิและมีประกัน ภายในเดือนกุมภาพันธ์ 2566